Fridolina Rolfö

**Fridolina Rolfö** (yo o tshotsweng ka Ngwanatsele a le masome a mabedi le bone ka 1993) ke motshameki wa kgwele ya dinao e e porofeshionale yo o tshamekang kwa pele mo setlhopheng sa Liga F sa Barcelona le setlhopha sa setshaba sa Sweden.

## Botshelo ja pele
**Fridolina Rolfö** o tshotswe ka Ngwanatsele a le masome a mabedi le bone ka 1993 e le ngwana wa ga mmagwe Eleonore Andersson le rraagwe Lars Rolfö. O na le kgaitsadie yo monnye mo go ene yo o bidiwang Julius le morwadiarraagwe yo motona mo go ene yo o bidiwang Daniella, wa bofelo yo a tshamekile kgwele ya dinao mme a tlhotlheletsa Rolfö go dira se se tshwanang. O goletse kwa Kungsbacka, mmasepala wa kwa Metropolitan Gothenberg.

Mo bonaneng ja gagwe, Rolfö o tshamekile kgwele ya dinao le kgwele ya diatla mme a tlhopha go lebagana le kgwele ya dinao ele nosi fa a tshwara dingwaga tse lesome le botlhano. Setlhopha sa gagwe sa ntlha sa kgwele ya dinao a se tshamekela a le dingwaga tse lesome ke sa basetsana ba banana sa IFK Fjärås, se se kwa borwa ja Kungsbacka kwa toropong ya Fjärås.

## Tiro ya setlhopha
**<big>Tiro ya pele</big>**

Fa tsena go tswa kwa Tölö, Rolfö a nosa dino tse di ferangbongwe kwa setlhopheng sa Jitex kwa setlheng sa gagwe sa ntlha sa Damallsvenskan sa 2011. Maemo a a a ratang thata ke a go tshameka ka fa letlhakoreng la moja gore a kgone go tsena mo teng a bo a raga ka lenao la gagwe la molema le e leng lone le le bogale. O nositse dino tsa gagwe tsa ntlha tsa liki ka Motsheganong a tlhola ga tlhano ka 2011 mo phenyong ya kwa ntle ga gae ya dino di ferabongwe go lefela kgatlhanong le ba ba magorogomasha ba Dalsjöfors GoIF, a nosa dino tse tharo go dira 1-0, 2-0 le 3-0. O ne a bidiwa e le motshameki wa banana wa ngwaga wa kgwele ya dinao ya bomme wa 2011 ke *Göteborgs-Posten.*

Rolfö o saenetse Linköping ka 2014 mme a nosa dino tse tharo mo tshamekong ya gagwe ya ntlha ya UEFA Champions League kgatlhanong le bommampodi ba Enyelane, Liverpool.

**<big>Bayern Munich</big>**

Ka Ngwanatsele wa 2016 go ne ga begwa fa Rolfö a tlaa saenela bommampodi ba nako eo ba Bundesliga, Bayern Munich. O ne a saena tumalano ya dikgwedi tse lesome le boferabobedi go simologa ka Firikgong a rogwa ka 2017. Ka Tlhakole a le masome a mabedi le borataro ka 2017, a dira tshameko ya gagwe ya ntlha mo phenyong ya kwa gae ya dino tse pedi go e le nngwe kgatlhanong le FF USV Jena, a tsena a emisetsa Melanie Leupolz mo motsotsong wa masome a marataro le boferabobedi. O ne a nosa nno ya gagwe ya ntlha ya Bundesliga ka Phalane a rogwa, 2017 mo phenyong ya dino tse nne go lefela ba le kwa ntle ga gae kgatlhanong le TSG 1899 Hoffenheim. Mo setlheng sengwe le sengwe sa gagwe sa ko Jeremane, Bayern Munich ya fetsa mo maemong a bobedi fa morago ga VfL Wolfsburg mo liking.

**<big>VfL Wolfsburg</big>**

Ka Motsheganong wa 2019, bommapodi ba nako eo ba Bundesliga VfL Wolfsburg ba bega fa ba saenne Rolfö mo tumalanong ya dingwaga tse pedi. Ka Phatlwe a le masome mabedi le botlhano ka 2020, Rolfö a nosa nno e le yosi kgatlhanong le Barcelona mo phenyong ya sekamakgaolakgang ya Champions League e e neng e tshamekwa gangwe go iponna phatlha kwa makgaolakgang, kwa setlhopha sa gagwe se neng sa latlhegelwa ka nno go tse tharo kgatlhanong le Lyon. Ka Seetebosigo a le masome a mararo ka 2021, Rolfö a tlogela VfL Wolfsburg morago ga tumalano ya gagwe e fela.

**<big>Barcelona</big>**

Ka Phukwi a tlhola ga supa ka 2021, o ne a saena tumalano ya dingwaga tse pedi le Barcelona. Ka Lwetse a tlhola gane, Rolfö  a dira tshameko ya gagwe ya ntlha e e tlhomamesitsweng ya Barcelona fa a tsena mo metsotsong ya bofelo e lesome le boferabobedi, a emisetsa Mariona Caldentey mo kgatampolong ya dino tse tlhano go lefela ya Granadilla Tenerife. Beke moragonyana a nosa nno ya gagwe ya ntlha ya setlhopha se fa a nosa nno ya setlhopha sa gagwe ya bone mo phenyong e nngwe gape ya nno tse tlhano go lefela kgatlhanong le Real Betis.

Ka Firikgong wa 2023, Rolfö a oketsa tumalano ya gagwe le Barcelona go fitlha ka Seetebosigo wa 2026. Rolfö a nosa nno ya phenyo mo makgaolakgannyeng a Champions League a 2022–23, a dira dino gore e nne 3-2 kgatlhanong le setlhopha sa gagwe sa pele sa VfL Wolfsburg a a fa Barcelona bommampodi ja bone ja Champions League ja bobedi.

Ka Lwetse a tlhola ga tlhano ka 2023, Rolfö a bega fa a tlaa dirwa loaro la keyhole mo meniscus wa lengole la gagwe la moja. O ne a boa go tswa kwa kgobalong ka Mopitlo a le lesome le bosupa ka 2024, mme mo motshamekong wa gagwe wa ntlha a boile, a bulela dino mo motsotsong wa boferabobedi mo phenyong ya bosupa go lefela kgatlhanong le UD Tenerife.

## Metswedi